RESOLUCIÓN do 25 maio de 2021 pola que se publican as subvencións directas concedidas ao abeiro da Resolución do 23 de novembro de 2020 para o financiamento dun programa extraordinario de apoio no contorno familiar de atención temporal e urxente como consecuencia da pandemia da COVID-19 para o exercicio 2020.
Consellería de Política Social — III. Outras disposicións — 02/07/2021

Mediante a Resolución do 23 de novembro de 2020 procedeuse á concesión directa de subvencións aos concellos da Comunidade Autónoma de Galicia para o financiamento dun programa extraordinario de apoio no contorno familiar de atención temporal e urxente como consecuencia da pandemia da COVID-19 para o exercicio 2020.
De conformidade co establecido no artigo 18.1 da Lei 38/2003, do 17 de novembro, xeral de subvencións, no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, programa e crédito orzamentario a que se imputen, beneficiario, cantidade concedida e finalidade ou finalidades da subvención.
Na súa virtude, no uso das atribucións establecidas ao abeiro do artigo 34 da Lei 1/1983, do 22 de febreiro, reguladora da Xunta e da súa presidencia, e de acordo coas competencias establecidas no Decreto 216/2020, do 3 de decembro, polo que se establece a estrutura orgánica da Consellería de Política Social,
Primeiro. Ordenar a publicación no Diario Oficial de Galicia das subvencións directas concedidas pola Resolución do 23 de novembro de 2020 aos concellos da Comunidade Autónoma de Galicia para o financiamento dun programa extraordinario de apoio no contorno familiar de atención temporal e urxente como consecuencia da pandemia da COVID-19 para o exercicio 2020, que se relacionan no anexo.
Segundo. O importe total destinado ao financiamento destas subvencións correspondentes ao exercicio 2020 ascendeu a 6.000.000,00 €, con cargo á aplicación orzamentaria 13.04.312D.460.0 dos orzamentos xerais da Comunidade Autónoma de Galicia para o ano 2020.
Terceiro. As actuacións obxecto de subvención ao abeiro deste programa estiveron formadas por todas aquelas atencións proporcionadas de forma gratuíta no contorno familiar das persoas que o precisaron como consecuencia da pandemia da COVID-19 para a súa atención temporal e urxente durante o período comprendido entre o 14 de marzo de 2020 e o 30 de novembro de 2020, coas seguintes características:
– O programa proporcionouse temporalmente e de forma gratuíta á persoa usuaria mentres se mantiveron as causas de urxencia que motivaron a súa asignación.
– A adxudicación das actuacións subvencionables ao abeiro deste convenio realizouse con base na elaboración dun informe social en que se determinaron as necesidades de urxencia que motivaron a atención da persoa usuaria a través deste programa e a intensidade da asignación individual de horas de apoio proporcionadas.
– A asignación persoal das horas de apoio temporal e extraordinario asociadas ao programa fíxose coa máxima flexibilidade, con independencia da existencia ou do estado de tramitación do expediente de valoración da situación de dependencia e asignación dun recurso do Sistema para a autonomía e atención á dependencia (SAAD).
– As actuacións obxecto de subvención son compatibles con outros tipos de axudas recibidas polos concellos ou mancomunidades, de ser o caso, para o financiamento dos servizos sociais, calquera que sexa a súa forma de provisión ou acceso e, en particular, coas axudas procedentes do Sistema para a autonomía e atención á dependencia (SAAD), tendo en conta que o importe da subvención en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada, segundo o establecido no artigo 17 da Lei 9/2007, do 13 de xuño.
– A prestación das horas por persoa non estivo limitada e proporcionáronse tanto para atencións iniciais como para incremento de intensidade respecto das horas de apoio que a persoa puidese estar percibindo no seu contorno familiar. Deste xeito, entre outros, proporcionouse apoio prioritariamente aos casos máis urxentes que se detectaron a través do Programa de asignación de recursos, independentemente da orde de prelación existente, a persoas que estivesen recibindo un recurso de Centro de Día e que, debido a circunstancias de forza maior, non puidesen seguir sendo atendidas no centro, ou mesmo persoas con solicitude de dependencia rexistrada que aínda non foran valoradas.
Santiago de Compostela, 25 de maio de 2021